王道以德义生民赋
方逢振 (Song)
王立民命，道于福基。念本根之系此，即德义以生之。坦然至正之彝，理皆日用；推此可遵之实，人遂春熙。圣人出而胎一世之春，天理乃寿群黎之地。惟宽平正大，事事无扰，故涵育浑融，元元咸遂。王维知此，宵旰之念在斯民；道岂他哉，德义之中有生意。观夫洪范其建，驺虞以成。无反无侧，以修以明。非屑屑以力假，非区区于利征。万端皆正，此洪范之攸建；纤芥不仁，岂驺虞之大成？此王者能自得师，孰是顾所行之本；要先为益，俾遂莫不寿之情。生者可养期无憾，乌可以不厚；欲惟和种，岂容于罔克。有大孕育无穷，保息尊以不伤。是即罔砥懋而欲并缺无禹拯观弥满天下，民所蒙福，见胚胎春意。义之与德者眇以饬修之始，莫匪常行；纳夫人心归悦之中，畴非允殖。大抵一毫悖理，此岂粹王之道；万宇皆春，莫非吾道之功。故仁寿多在帝治醇醲之际，而糜烂每基于伯图功利之中。王乃纲审其执，贯民所同。极予遵而汝免短凶之咎，仁我行而尔无鄙夭之风。使王民之皞皞如是，见道之生生不穷。情本欲安，事自商汤之制；典因以任，教由成后之通。是道也，在商为极，惟以用康；于夏曰中，形而允治。春风惟政之德，时雨行师之义。用能苏怨徯之困，浆食西北；拯瘠捐之命，蚕桑兖冀。奈千载以来，亦几斯道之泯；幸一王者作，而受更生之赐。如或戛沈其命，当不任刑；傥令念尔推肌，勿交征利。尝论众形皆有弊，理独不朽坏。證苟弗除，脉终未苏。胡乃括田非义也，忍矣膏腴之夺；科敛薄德也，伤哉疲弊之敷。曾不曰怨已满腹，剥将及肤。不去斯二者，使承苏也，则生之一脉，殆将斩乎。当令化致豳原，寿一农夫之必介；仁先政邑，馁宜老者之无。噫，灭义非可怒，曷怒商顽；败德不必诛，曷诛苗蠢？众芳同植，育则兼育；一物独枯，忍与不忍？王者若曰：顺吾德义者则施以春生之惠，梗吾德义者则示以秋杀之威，道宜两尽。噫，陶物以古冶，固善胚腪；医国用盗臣，反滋残忍。毋管晏术行，斩民命于算筴；毋孔桑利折，脧民脂于平准。否则遏绝生意，小人未去，皆足为吾民之巨蠹焉，斯道奚其能尽？「此王者」以下一段不可通读，疑尚有脱误。